Awdjo: L-Arċisqof Scicluna: "Min se jgerbilna l-ġebla tal-qabar?"
"Min se jgerbilna l-ġebla tal-qabar? Din hi d-domanda li tirrifletti l-għatx tal-umanità għall-eternità. Tirrifletti wkoll id-domanda fundamentali ta' kull bnieden, jiġifieri x'jiġri wara l-mewt." Dan kien il-messaġġ tal-Arċisqof Mons. Charles Scicluna waqt l-omelija tal-quddiesa stazzjonali tal-Għid il-Kbir tal-Mulej li saret dalgħodu fil-Konkatidral ta' San Ġwann. L-Arċisqof sostna li mill-eqdem kulturi u żminijiet, l-umanità dejjem kellha għatx għal risposta għad-domanda dwar x'jiġri wara l-mewt. Qal li llum qed niċċelebraw ir-risposta għal did-domanda, ir-risposta li tana l-Mulej permess tal-qawmien mill-mewt ta' ibnu. Spjega kif la ma konniex kapaċi ngerbu l-ġebla li kienet qed tostor il-katavru tal-iben tal-Mulej, gerbibha l-Mulej stess u f'dak il-qabar vojt tana risposta, li le, il-mewt mhux it-tmiem tal-ħajja tal-bniedem u mhux id-destin tal-umanità. Ikkwota wkoll għaref li kien qal li qabel naslu għand l-eternità, ngħaddu minn ġuf għall-ieħor; l-ewwel disa' xhur fil-ġuf t'ommna, imbagħad fil-ġuf tal-ħajja tad-dinja u wara nitwieldu għall-ħajja veru li ma tispiċċa qatt. Sostna li l-bniedem għandu l-għażla li jagħżel bejn il-ħajja jew il-mewt. Mons. Scicluna qal li f'dan it-tieni ġuf tagħna, jiġifieri fil-ħajja tad-dinja, għandna din l-għażla. Ikkonkluda billi qal li l-Mulej qed jistidinna biex illum, permezz tal-kelma t'Alla u tal-festa tal-Knisja, nagħżlu l-ħajja, it-tajjeb u s-sewwa għax dan ikun il-qawmien veru fil-ħajja tagħna. Matul din il-Quddiesa, l-Arċisqof laqa' mara Luterana mill-Kenja fil-Knisja Kattolika u ta l-Barka Appostolika bl-Indulġenza Plenarja. Ritratti: Photocity, Valletta